Hagvaxtarauki lífskjarasamninganna hefur virkjast samkvæmt tilkynningu frá ASÍ. Í því felst að grunnlaun hækka á bilinu átta þúsund upp í tíu þúsund og fimm hundruð krónur á mánuði.
Hagvöxtur á síðasta ári mældist 4,3% eftir sjö komma eins prósents 7,1% samdrátt árið 2020. Í lífskjarasamningunum sem undirritaðir voru 2019 var ákvæði um launaauka á grundvelli þróunar vergrar landsframleiðslu á hvern íbúa. Þetta er kallað hagvaxtarauki. Samkvæmt vísitölu Hagstofunnar um verga landsframleiðslu á mann hækkaði hún um 2,53% á milli ára. Miðað við það hækka taxtalaun samkvæmt lífskjarasamningunum um 10.500 krónur á mánuði en almenn launahækkun er 7.875 krónur á mánuði. Drífa Snædal er forseti ASÍ.
Það er mjög niðurneglt í kjarasamningunum hvaða forsendur þurfa að vera til staðar til að hann virkist. Það sem gerist svo er að launanefnd sem er samansett af fulltrúum frá Alþýðusambandinu og SA, staðfestir þetta. Það er í raun bara staðfesting á því sem er skrifað inn í kjarasamningana, það er að segja að mæling Hagstofunnar á landsframleiðslu verði til grundvallar launahækkunum 1. maí. Er skynsamlegt að hækka laun á sama tíma og við reynum að halda aftur af verðbólgunni? Já, það er mjög skynsamlegt, eins og allir vita hefur launafólk verið að taka á sig auknar byrðar í formi hækkunar verðlags og húsnæðis og vaxtahækkunar og fleira. Þannig að launafólk þarf að njóta þess að, og komast nær því, að viðhalda kaupmætti kjarasamninganna.

Taxtalaun, sem samið var um í lífskjarasamningunum, hækka um rúmar tíu þúsund krónur á mánuði, samkvæmt hagvaxtarauka sem nú virkjast. 